section_heading: Kampanja dezimformiranja
paragraph_text: U ranoj fazi planiranja operacije, samo je pet časnika iz Sovjetskog glavnog stožera bilo obavješteno o detaljima, zbog čega su oni sami morali odraditi posao koji bi u normalnim okolnostima zahtijevao puno više ljudi i puno više vremena. Svi planovi bili su ručno pisani, kako bi se pristup informacijama uskratio bilo kakvim tajnicima(ama). Kod logističkih priprema, ljudstvo i tehnika bili su prevoženi željeznicom do četiri luke na sjeveru SSSR-a, te isto toliko luka na Crnom moru. Svim strancima bio je zabranjen pristup lukama a utovar se vršio isključivo noću. Vojno osoblje i mornari koji su trebali ići za Kubu, bili su zatvoreni u vojarnama i bio im je uskraćen svaki kontakt s vanjskim svijetom. Prilikom čekanja polaska, to je osoblje imalo zadatak izgradnje maketa od iverice kako bi se kamufliralo naoružanje koje su brodovi nosili. Preko lansera raketa stavljane su metalne ploče kako bi se spriječila mogućnost otkrivanja infracrvnim zrakama. Na vidljiva mjesta na brodovima namjerno je stavljana poljoprivredna oprema poput traktora. Jednom kad su brodovi isplovili iz luka, svom osoblju koje su brodovi prevozili bio je zabranjen izlazak na palubu, osim u malim grupama i to noću.